
Konceptuālais ziņojums „Par risinājumu institucionālās un kompetenču sadrumstalotības novēršanai valsts valodas apguvē pieaugušajiem”

· 1. Atbalstīt konceptuālajā ziņojumā “Par risinājumu institucionālās un kompetenču sadrumstalotības novēršanai valsts valodas apguvē pieaugušajiem” (turpmāk – ziņojums) aprakstīto risinājumu, lai nodrošinātu sistēmisku pieeju valsts valodas apguves piedāvājumam pieaugušajiem, kas tiek īstenota par publiskā finansējuma (valsts budžeta, Eiropas Sociālā fonda Plus, Kohēzijas fonda, Patvēruma, migrācijas un integrācija fonda) līdzekļiem.
·  
· 2. Noteikt, ka Izglītības un zinātnes ministrija ir atbildīgā institūcija risinājuma izstrādāšanā un īstenošanā sadarbībā ar Kultūras ministriju un Labklājības ministriju.
·  
· 3. Izglītības un zinātnes ministrijai ziņojumā noteiktajos termiņos izstrādāt un izglītības un zinātnes ministram iesniegt noteiktā kārtībā izskatīšanai Ministru kabinetā ziņojumā minētos nepieciešamos grozījumus normatīvajā regulējumā līdz 2027. gada 31. decembrim.
·  
· 4. Valsts izglītības attīstības aģentūrai (turpmāk – VIAA) līdz 2027. gada 31. decembrim  izstrādāt papildu funkcionalitāti pieaugušo prasmju pārvaldības platformā STARS vienotai latviešu valodas mācību procesa pieaugušajiem īstenošanai, nodrošinot valsts valodas apguves procesa tehnoloģiskā risinājuma administrēšanas, mācību norises, datu apmaiņas, uzkrāšanas un analīzes vajadzības, vienlaikus nodrošinot šīs funkcionalitātes pieejamību Nodarbinātības valsts aģentūrai darbā ar tās klientiem.
·  
· 5. Kultūras ministrijai sadarbībā ar Sabiedrības integrācijas fondu dot atļauju un nodrošināt valodas apguvēju, kā arī latviešu valodas mācību pakalpojuma sniedzēju datu apmaiņu par laika posmu, sākot no 2023. gada un turpmāk, noslēdzot līgumu ar VIAA par datu integrāciju pieaugušo prasmju pārvaldības platformā STARS un paredzot, ka datu apmaiņa notiks sākot ar 2027. gada 1. jūliju.

· 6. Labklājības ministrijai sadarbībā ar Nodarbinātības valsts aģentūru dot atļauju un nodrošināt valodas apguvēju, kā arī latviešu valodas mācību pakalpojuma sniedzēju datu apmaiņu par laika posmu, sākot no 2023. gada un turpmāk, noslēdzot līgumu ar VIAA par datu integrāciju pieaugušo prasmju pārvaldības platformā STARS un paredzot, ka datu apmaiņa notiks sākot ar 2027. gada 1. jūliju. Datu apmaiņa un integrācija jāīsteno, primāri izmantojot Valsts digitālās attīstības aģentūras izstrādāto Datu izplatīšanas un pārvaldības platformu DAGR vai API pārvaldnieku, vienlaikus rodot risinājumu platformas STARS datu integrācijai arī Nodarbinātības valsts aģentūras administrētajā informācijas sistēmā.


7. Ziņojumā iekļautā risinājuma īstenošanu iestādes īsteno, ievērojot attiecīgā gada likumā par valsts budžetu un vidēja termiņa budžeta ietvaru tam paredzēto finansējuma apmēru. 

· 8. Lai nodrošinātu ziņojumā minētā valsts valodas apguves un prasmes pārbaudes procesa pilnveidi no 2027. gada, Kultūras ministrijai uzsākt ierobežotas projektu atlases procedūru atbilstoši likumā “Iekšējās drošības fonda, Patvēruma, migrācijas un integrācijas fonda un Finansiāla atbalsta instrumenta robežu pārvaldībai un vīzu politikai 2021.-2027. gada plānošanas perioda īstenošanas vadības kārtība” noteiktajam.

